Lene Espersen (KF), 2003-02-21:
Jeg vil gerne indlede med at takke for den meget, meget brede støtte, der er til lovforslaget.
Jeg er meget glad for, at der her i Folketinget er så stor opbakning af de strafskærpelser og de øvrige forbedrende initiativer, der skal være med til at forbedre dyrs velfærd,
og jeg er også helt sikker på, at vi under udvalgsbehandlingen får en mulighed for at belyse nogle af de problemstillinger, som flere af ordførerne har været inde på, mere grundigt. Hr. Karsten Nonbo lagde i sin ordførertale megen vægt på, at lovforslaget skal slå igennem, og han ville også gerne have sikkerhed for, at de strafskærpelser, der er lagt op til, bliver udmøntet i praksis.
Det er jeg fuldt ud opmærksom på, og jeg er også ret overbevist om, at det vil ske ganske hurtigt efter lovens ikrafttræden.
Vi vil i hvert fald sikre, at informationerne når ud, så de bliver det nye grundlag.
Til hr. Frode Sørensen må jeg sige, at det måske undrede mig lidt, at halvdelen af den socialdemokratiske ordførertale gik på at diskutere skattepolitik og ikke dyreværnslovgivningen; men man må jo selv prioritere, hvad man finder væsentligt under en førstebehandling.
Men jeg vil sige til hr. Frode Sørensen, at for så vidt angår strafskærpelserne og skærpelserne af bødeniveauet, som bl.a. er besluttet efter en meget grundig undersøgelse af Rigsadvokaten, er det min klare opfattelse, at der har været behov for at hæve bøderne for at nå op på et fornuftigt niveau, og at jeg derudover fuldt ud deler de betragtninger, hr. Karsten Nonbo kom med.
Forhåbentlig kan det, at bødeniveauet bliver skærpet betragteligt, så det virkelig bliver dyrt, og det f.eks. ikke kan betale sig økonomisk at proppe flere dyr ind i en transport for ussel mammons skyld,
Det er da i hvert fald det, der er hensigten, så hensigten er altså også at få færre penge i statskassen til glæde for dyrevelfærden.
Hr. Christian H. Hansen takker jeg også for støtten.
Hr. Christian H. Hansen havde bl.a. nogle betragtninger om skærpelserne af bødeniveauet og om, hvorvidt niveauet var tilstrækkeligt.
Jeg føler i hvert fald, at vi har gjort et meget grundigt stykke arbejde med at prøve at finde det rigtige niveau, men jeg vil selvfølgelig gerne under udvalgsbehandlingen være med til at belyse lidt nærmere, hvorfor niveauerne er lagt dér, hvor de er.
For så vidt angår spørgsmålet om halekupering, som både hr. Christian H. Hansen og fru Margrete Auken var inde på, vil jeg sige, at det er en meget vanskelig afvejning.
Men som det også fremgår af høringssvarene, er der mange foreninger i Danmark, der har den opfattelse, at det ikke ville gavne dyrenes velfærd, hvis det var sådan, at vi undlod at give dispensationer på grund af de særlige forhold, der gør sig gældende.
Jeg er indstillet på, at vi under udvalgsbehandlingen belyser dette tema grundigt, for jeg erkender, at det er et lidt kontroversielt tema, og jeg vil sige, at jeg har sympati for argumenter både for og imod, så jeg vil gerne medvirke til at undersøge spørgsmålet under udvalgsbehandlingen. Hr. Lars Barfoed vil jeg også takke for de positive bemærkninger, og jeg vil sige, at det er fuldstændig korrekt, for så vidt angår vejledningerne.
Jeg tror også, at de vil have en utrolig positiv effekt.
Det er rigtigt, som hr. Christian H. Hansen sagde, at det er noget, som også andre partier har været meget optaget af tidligere, og jeg tror, at det, at der kommer en pasningsvejledning, vil medvirke til, at flere dyr får en god start på deres liv, når de kommer hjem til nogle, der har ønsket at få et kæledyr.
Fru Margrete Auken har jeg allerede halvvejs besvaret i forbindelse med min besvarelse til hr. Christian H. Hansen, og jeg takker da for støtten, om end den var behersket.
Det må jeg selvfølgelig leve med, men jeg er da glad for, at SF også mener, at tingene går i den rigtige retning, og jeg vil sige til fru Margrete Auken, at jeg fuldt ud deler fru Margrete Aukens glæde over, at der er så bred opbakning i Folketinget til en skrappere kurs på dette område.
Endelig vil jeg sige til fru Elisabeth Arnold, der jo er den nye lænkehundenes forsvarer, så vidt jeg kan forstå: Jeg vil takke for den positive støtte og også sige, at indimellem er der jo nogle, der nærmest forsøger at more sig lidt over, at Folketinget har valgt at følge en skrappere kurs på dette område og også tage dyrenes velfærd alvorligt.
Men i modsætning til, hvad spøgefulde mennesker måske måtte tro, tror jeg faktisk, det er noget af det, der optager almindelige mennesker allermest.
Jeg må i hvert fald erkende, at det er det område, hvor jeg får langt flest henvendelser fra borgerne.
Det er det område, hvor det er nemmest at engagere mennesker, og det har selvfølgelig nok noget at gøre med, at utrolig mange mennesker har et forhold til dyr, enten fordi de har et kæledyr derhjemme eller er opvokset på landet.
Jeg tror, at den måske mindre gruppe af lænkehundenes forsvarere, som fandtes tidligere, er blevet meget, meget, meget større, og det er jeg faktisk utrolig glad for, fordi vi har en forpligtelse til at sikre, at også dyrene har et ordentligt liv.
Jeg takker for den positive støtte og ser selvfølgelig frem til udvalgsbehandlingen, hvor jeg meget gerne vil medvirke positivt, bl.a. vedrørende de ting, jeg har været inde på i min besvarelse.